**Σεβασμιώτατε Μητροπολῖτα Σμύρνης, κύριε Βαρθολομαῖε,**

**Σεβαστοὶ πατέρες,**

**Ἀγαπημένοι μου μαθηταὶ καὶ φίλοι ὁμότεχνοι,**

**Εὐλαβὲς καὶ φιλάγιον ἐκκλησίασμα,**

Μὲ ἔνθεον χαρὰν καὶ βαθεῖαν συγκίνησιν, προσέρχομαι σήμερον εἰς τὸ βῆμα τοῦ Ἱεροῦ τούτου Καθεδρικοῦ Ναοῦ Κοιμήσεως τῆς Θεοτόκου Σμύρνης, ὡς ταπεινὸς Ψάλτης τῆς δόξης τοῦ Κυρίου.

Δοξάζω τὸν Ἅγιον Θεόν, ὅστις ἐπέτρεψε νὰ ἀξιωθῶ τῆς ὑψηλῆς ταύτης διακονίας καὶ νὰ εὑρεθῶ ἐν μέσῳ ὑμῶν, ἐν τῷ ἱερωτάτῳ τούτῳ τόπῳ τῆς λατρείας καὶ τῆς ψαλτικῆς παραδόσεως. Ἐν τόπῳ, ὃνπερ ἐκόσμησαν διὰ τῆς μουσικῆς των δεινότητος Πρωτοψάλται καὶ Διδάσκαλοι θαυμαστοὶ καὶ ἐπώνυμοι, ὡς ὁ περίφημος Θεοδόσιος Ἱεροδιάκονος, ὁ Χῖος, πλησίον τοῦ ὁποίου ἐμαθήτευσεν ἐνταῦθα ὁ κυρ Πέτρος Μπαρδάκης, ὁ μετέπειτα περίφημος Λαμπαδάριος τῆς Μ.τ.Χ.Ε.· ὡς ὁ Δημήτριος Λῶτος, ὁ Χῖος, Πρωτοψάλτης «τῆς τῶν Σμυρναίων Ἐκκλησίας», Διδάσκαλος, μελοποιός, κωδικογράφος καὶ καλλιγράφος ἐκ τῶν ὀλίγων· ὡς ὁ Νικόλαος ὁ «ἀηδονόστομος» Πρωτοψάλτης Σμύρνης, ἐκ τῶν τελευταίων κορυφαίων, τοῦ ὁποίου τὰ μουσουργήματα, ἀκουόμενα, ἀφήνουσιν ἀνεξάλειπτον γοητείαν, βαθεῖαν εἰς τὴν καρδίαν διὰ τὸ πάθος των.

Εὑρίσκομαι εἰς τὸν τόπον, ἐν ᾧ ἔψαλλεν ὁ ὀνομαστὸς Πρωτοψάλτης, θεωρητικὸς καὶ Διδάσκαλος, Μισαὴλ Μισαηλίδης ὁ «γλυκύμολπος». Στέκομαι ὅπου ἔστησαν πόδες Διδασκάλων, Πρωτοψαλτῶν καὶ Μουσικῶν περιφήμων, ὡς ὁ Ἰωάννης Γιαλουσάκης, Λαμπαδάριος τοῦ Νικολάου εἰς τὴν Ἁγίαν Φωτεινήν, ὁ Γεώργιος Φινέλης ὁ Μουσικοδιδάσκαλος, καὶ ἄλλοι.

Πολλοὶ τῶν Πρωτοψαλτῶν Σμύρνης ἦσαν Χῖοι, ὡς καὶ ὁ νῦν χειροθετηθείς – καὶ τοῦτο σημαίνει πολλά, καὶ δι’ ἐμέ, καὶ διὰ τὴν μακραίωνον ψαλτικὴν παράδοσιν τοῦ Σμυρναϊκοῦ τόπου, καθάπερ καὶ διὰ τὴν ἄμεσον σχέσιν αὐτοῦ μετὰ τῆς νήσου Χίου· σχέσιν καὶ παράδοσιν, ἣτις χάριτι Θεοῦ εὔχομαι ταπεινῶς νὰ ἀναβιώσῃ-.

Σεβασμιώτατε, ἐπιθυμῶ ἐξ ὅλης τῆς καρδίας μου, νὰ ἐκφράσω τὰς θερμοτάτας μου εὐχαριστίας πρὸς ὑμᾶς, ὅστις μὲ πατρικὴν διάθεσιν μὲ προσεκαλέσατε ἐκ τῆς γείτονος νήσου Χίου, ἵνα συμβάλω διὰ τῆς ταπεινῆς μοῦ ψαλμῳδίας εἰς τὰς ἱερὰς ἀκολουθίας τοῦ Καθεδρικοῦ τούτου Ναοῦ καὶ τῆς Μητροπόλεως ἐν γένει.

Εἰς τοὺς σεπτούς σας πόδας, καταθέτω εὐγνώμονα τὴν καρδίαν μου. Ἐκ τῆς ἀπείρου σας πατρικῆς ἀγάπης καὶ φρονήσεως, ἐσκεπάσατε τὴν ταπεινότητά μου, ἐκαλύψατέ με μὲ στοργὴν καὶ ἀνεκτίμητον πρόνοιαν, καὶ μὲ ἠξιώσατε τῆς ὑψίστης ταύτης διακονίας. Μὲ ἐτιμήσατε μὲ τοῦτο τὸ ἔντιμον ἀξίωμα, ὃ ἀπαιτεῖ πίστιν, ταπείνωσιν, ἀφοσίωσιν καὶ φόβον Θεοῦ.

Ἐκ βαθέων εὐγνωμονῶ τοὺς τιμίους Διδασκάλους μου, ὅσοι ἐκ νεότητος μὲ ἐδίδαξαν τὸ ψάλλειν. Ὧν τὸ παράδειγμα, ἡ ὑπομονὴ καὶ ἡ ἀγάπη, μὲ ἐμόρφωσαν καὶ μὲ ἐκατεύθυναν ἐν τῇ τέχνῃ τῆς Μουσικῆς. Τὴν φωνὴν ἔπλασαν, τὸν λογισμὸν ἐπαίδευσαν, τὴν ψυχὴν ἐδίδαξαν νὰ ψάλλῃ ὡς λειτουργὸς καὶ οὐχὶ ὡς τεχνίτης μόνον.

Την στιγμήν ταύτην ἐνθυμοῦμαι εὐγνωμόνως τὸν μακαριστὸν Διδάσκαλον μου, πατέραν καὶ καθοδηγητήν, τὸν ἀοίδιμον Ἄρχοντα Πρωτοψάλτην τῆς Ἁγιωτάτης Ἀρχιεπισκοπῆς Κωνσταντινουπόλεως, Λυκοῦργον Ἀγγελόπουλον, ὃς μὲ ἐμύησεν εἰς τὰ μυστήρια τῆς Μουσικῆς Τέχνης καὶ μὲ ἔμαθεν, οὐχὶ μόνον τὰ διαστήματα, τοὺς ἤχους καὶ τὴν ἀκρίβειαν τῆς ἑρμηνείας, ἀλλὰ κυρίως τὸ ἁγιαστικὸν φρόνημα καὶ τὴν ἀναγωγὴν τοῦ μουσικοῦ τύπου εἰς ἔκφρασιν τοῦ πνευματικοῦ περιεχομένου. Ἐδίδαξέ με τὴν κατ᾽ Ἀνατολὰς Ἐκκλησιαστικὴν Μουσικὴν, ἐκ τῶν ἐγκεκριμένων ἐκδόσεων τῶν βιβλίων τῆς Ἁγίας τοῦ Χριστοῦ Μεγάλης Ἐκκλησίας, τοὐτέστιν τοῦ Οἰκουμενικοῦ ἡμῶν Πατριαρχείου, θεσμὸν ὃν τιμῶν καὶ σεβόμενος, ἐνέπνευσεν καὶ εἰς ἡμᾶς νὰ σεβώμεθα.

Οὔκ ἐστι δυνατὸν νὰ λησμονήσω τὴν οἰκογένειάν μου, κυρίως την μητέρα καὶ τὰ ἀδέρφια μου διά τον στηριγμόν των, καθὼς ἐπίσης καὶ τοὺς πνευματικούς μου πατέρας, οἵ μετὰ στοργῆς καὶ προσευχῆς μὲ ἐστήριξαν ἐν ταῖς δυσχερείαις, καὶ συνέπραξαν εἰς τὴν καλλιέργειαν τῶν ταλάντων, ὧν ὁ Θεὸς μοὶ ἐχάρισε.

Εὐγνωμονῶ ἐπίσης τοὺς ἱερεῖς, τὸν διάκονον, καὶ πάντας τοὺς συνεργάτας τῆς Ἱερᾶς Μητροπόλεως, κληρικοὺς καὶ λαϊκούς, διὰ τὴν θερμὴν ὑποδοχὴν καὶ τὴν ἀδελφικὴν ἀγάπην των πρὸς τὸ πρόσωπόν μου.

Ἡ ψαλμῳδία ἀποτελεῖ ἓν θεόσδοτον χάρισμα, τὸ ὁποῖον δὲν ἀνήκει εἰς ἡμᾶς, ἀλλὰ δίδεται διὰ τοῦ Ἁγίου Πνεύματος, εἰς δόξαν Θεοῦ καὶ ἀγαλλίασιν τῆς ψυχῆς τῶν πιστῶν. Τοῦτο τὸ θεῖον καὶ ἱερὸν ἄθλημα, καθ᾽ ὃ ἡ φωνὴ τοῦ ἀνθρώπου γίνεται ὄργανον λατρείας, ἀνυψοῦσα τὸν πιστὸν ἐκ τῆς γῆς εἰς τὸν οὐρανόν, δὲν εἶναι τέχνη εἰκαστικὴ οὐδὲ μουσικὴ κοσμική, ἀλλ᾽ ὁδοδείκτης σωτηρίας, λαλιὰ τῶν Ἀγγέλων, προσευχὴ μελωδουμένη, θεολογία ἐναρμόνιος.

Ἐν τοῖς χρόνοις τούτοις, ὅπου πολλάκις ἡ τέχνη ἐμπορευματοποιεῖται καὶ ἡ λειτουργικὴ ζωὴ ἀραιοῦται ἐν ταῖς συνειδήσεσιν, ὀφείλομεν, ὡς ψάλται, νὰ ἀναλάβωμεν τὸν ρόλον τοῦ φρουροῦ καὶ παιδευτοῦ, καὶ ἐν σιγῇ καὶ ἐν ψαλμῷ νὰ διασώζωμεν τὸν παλαιὸν ἦχον, τὸ ἦθος τῆς ἐκκλησιαστικῆς ταπεινώσεως καὶ τὸ φρόνημα τῆς Ὀρθοδοξίας.

Προσευχηθῆτε παρακαλῶ ὁ Κύριος ἡμῶν Ἰησοῦς Χριστὸς νὰ φωτίζῃ τὰς σκέψεις μου, νὰ καθοδηγῇ τὴν καρδίαν μου, καὶ νὰ ἐνδυναμοῖ τὴν φωνήν μου, ὥστε νὰ καταστῶ ὄργανον ταπεινῆς δοξολογίας καὶ ἡ παρουσία μου ἐπι τοῦ ἀναλογίου νὰ μαρτυρῇ τὴν ἀέναον ζῶσαν παράδοσιν τῆς καθ᾽ ἡμᾶς Ἀνατολῆς.

Κατακλείων τὸν λόγον μου, δέομαι τοῦ Τρισαγίου Θεοῦ ὅπως σκὲπῃ τὴν Ἐκκλησίαν τῆς Σμύρνης, ἐνισχὺῃ καὶ φωτίζῃ τὸν Ποιμένα αὐτῆς, τοὺς ἱερεῖς καὶ τὸ ποίμνιον, καὶ χαρὶζῃ εἰρήνην, φῶς καὶ σωτηρίαν εἰς πάντα τὸν κόσμον.

Ἀμήν.